
# Text

viṃśikāvṛttiḥ (vvṛ)

vijñaptimātramevedamasadarthāvabhāsanāt /
yadvat taimirikasyāsatkeśoṇḍrakādidarśanaṃ // vvṛ_1 //

na deśakālaniyamaḥ santānāniyamo na ca /
na ca kṛtyakriyā yuktā vijñaptiryadi nārthataḥ // vvṛ_2 //

deśādiniyamaḥ siddhaḥ svapnavat pretavatpunaḥ /
santānāniyamaḥ sarvaiḥ pūyanadyādidarśane // vvṛ_3 //

svapnopaghātavatkṛtyakriyā narakavatpunaḥ /
sarvaṃ narakapālādidarśane taiśca bādhane // vvṛ_4 //

tiraścāṃ sambhavaḥ svarge yathā ca narake tathā /
na pretānāṃ yatastajjaṃ duḥkhaṃ nānubhavanti te // vvṛ_5 //

yadi tatkarmabhistatra bhūtānāṃ sambhavastathā iṣyate pariṇāmaśca kiṃ vijñānasya neṣyate // vvṛ_6 //

karmaṇo vāsanānyatra phalamanyatra kalpyate /
tatraiva neṣyate yatra vāsanā kiṃ nu kāraṇaṃ // vvṛ_7 //

rūpādyāyatanāstitvaṃ tadvineyajanaṃ prati /
abhiprāyavaśāduktamupapādukasattvavat // vvṛ_8 //

nāstīha satva ātmā vā dharmāstvete sahetukāḥ
yataḥ svabījādvijñaptiryadābhāsā pravartate /
dvividhāyatanatvena te tasyā munirabravīt // vvṛ_9 //

tathā pudgalanairātmyapraveśo hi anyathā punaḥ /
deśanā dharmanairātmyapraveśaḥ kalpitātmanā // vvṛ_10 //

na tadekaṃ na cānekaṃ viṣayaḥ paramāṇuśaḥ /
na ca te saṃhatā yasmātparamāṇurna sidhyati // vvṛ_11 //

ṣaṭkena yugapadyogātparamāṇoḥ ṣaḍaṃśatā /
ṣaṇṇāṃ samānadeśatvātpiṇḍaḥ syādaṇumātrakaḥ // vvṛ_12 //

paramāṇorasaṃyoge tatsaṅghāte 'sti kasya saḥ /
na cānavayavatvena tatsaṃyogād na sidhyati // vvṛ_13 //

dibhāgabhedo yasyāsti tasyaikatvaṃ na yujyate /
chāyāvṛtī kathaṃ vā anyo na piṇḍaścenna tasya te // vvṛ_14 //

ekatve na krameṇetiryugapanna grahāgrahau /
vicchinnānekavṛttiśca sūkṣmānīkṣā ca no bhavet // vvṛ_15 //

pratyakṣabuddhiḥ svapnādau yathā sa ca yadā tadā /
na so 'rtho dṛśyate tasya pratyakṣatvaṃ kathaṃ mataṃ // vvṛ_16 //

uktaṃ yathā tadābhāsā vijñaptiḥ smaraṇaṃ tataḥ /
svapnadṛgviṣayābhāvaṃ nāprabuddho 'vagacchati // vvṛ_17 //

anyonyādhipatitvena vijñaptiniyamo mithaḥ /
middhenopahataṃ cittaṃ svapne tenāsamaṃ phalaṃ // vvṛ_18 //

maraṇaṃ paravijñaptiviśeṣādvikriyā yathā /
smṛtilopādikānyeṣāṃ piśācādimanovaśāt // vvṛ_19 //

kathaṃ vā daṇḍakāraṇyaśūnyatvamṛṣikopataḥ /
manodaṇḍo mahāvadyaḥ kathaṃ vā tena sidhyati // vvṛ_20 //

paracittavidāṃ jñānamayathārthaṃ kathaṃ yathā svacittajñānam ajñānādyathā buddhasya gocaraḥ // vvṛ_21 //

vijñaptimātratāsiddhiḥ svaśaktisadṛśī mayā /
kṛteyaṃ sarvathā sā tu na cintyā buddhagocaraḥ // vvṛ_22 //

viṃśatikā vijñaptimātratāsiddhiḥ / kṛtiriyamācāryavasubandhoḥ /
— Viṃśikāvṛtti (Academic edition — see source file header)

